Attivisti ta' #occupyjustice jmeru lil Delia u jisħqu li ma hemm l-ebda relazzjoni bejniethom “Ir-relazzjoni tagħna mal-Kap tal-Oppożizzjoni Adrian Delia hija l-istess waħda li għandna mal-Prim Ministru Joseph Muscat…jiġifieri ma teżistix.” Dan qaluh l-attivisti ta’ #occupyjustice l-għada li Delia, waqt il-programm Xtra qal li għandu relazzjoni tajba ma’ dawn l-attivisti u li ġieli ltaqa’ ma wħud minnhom. Madanakollu, l-attivisti ċaħdu dan waqt li insistew li ż-żewġ mexxejja fallew milli jmexxu l-quddiem il-ġustizzja u l-governanza tajba. “Saħansita xi drabi jieħdu s-selfies flimkien, waqt li Malta qed tegħreq fil-korruzzjoni,” tkompli l-istqarrija. Huma fakkru li #occupyjustice twieled dakinhar li l-Kap tal-Oppożizzjoni Adrian Delia għażel li jkompli jiddibatti l-Baġit fil-Parlament, flok telaq ‘il barra meta l-Gvern irrifjuta li jiddibatti l-mozzjoni dwar il-qtil ta’ Daphne Caruana Galizia. Komplew jisħqu li għall-kuntrarju ta’ dak li huma sejħu bħala ‘spin’ tal-Gvern, ma għandhom l-ebda mexxej, president, ċerpersin jew inkella PR iżda huma ħaġa waħda. Saħqu li huma konxji “tar-riskji” li qed jieħdu waqt li insistew li kemm-il darbna ġew umiljati, intimidati u iżolati. Temmew jgħidu li xejn hu ħadd mhu se jwaqqafhom.